เงินเกษียณที่คุณต้องมี
คุณคิดว่าระหว่างวันทำงานกับวันหยุด คุณว่าวันไหนที่คุณจะใช้เงินมากกว่ากัน
18 ก.พ. 2560

โดย...มงคล ลุสัมฤทธิ์ ผู้เชี่ยวชาญด้านการวางแผนและบริหารจัดการเงินส่วนบุคคล 
คุณคิดว่าระหว่างวันทำงานกับวันหยุด คุณว่าวันไหนที่คุณจะใช้เงินมากกว่ากันครับ จริงไหมครับ ที่โดยทั่วไปคุณจะใช้เงินในวันหยุดมากกว่าวันทำงาน
ในเดือนเดือนหนึ่งคุณมีวันหยุดที่คุณจะได้ใช้เงินกันอย่างเต็มๆ ไม่กี่วัน ในขณะที่วันส่วนใหญ่ของคุณคือวันที่คุณได้เงินจากการทำงานด้วย
คราวนี้คิดต่ออีกนิดนะครับ ลองคิดดูถึงวันหลังวันเกษียณที่คุณไม่ได้มีรายได้จากการทำงานดูสิครับ วันหาเงินแทบไม่มี แต่เกือบทุกวันหลังเกษียณของคุณคือวันใช้เงิน แล้วคุณจะทำยังไงล่ะครับ
บางคนบอกว่าหลังวันเกษียณแล้วถึงจะมีค่าใช้จ่ายก็คงไม่มาก หรือถ้ามีก็คงลดลงกว่าปัจจุบัน มันก็ไม่แน่นะครับเพราะถึงแม้ว่ารายจ่ายหลายๆ อย่างจะลดลง เช่น ค่าเสื้อผ้า ค่าเดินทาง ค่าใช้จ่ายเกี่ยวกับลูก ค่าผ่อนบ้าน
แต่ก็มีรายจ่ายอีกหลายๆ อย่างที่อาจเพิ่มขึ้น เช่น ค่ารักษาพยาบาล ค่าดูแลสุขภาพ ค่าสังสรรค์ ท่องเที่ยว อันนี้ยังไม่รวมกับค่าใช้จ่ายหลายๆ อย่างที่ราคาเพิ่มขึ้นเนื่องจากเงินเฟ้ออีกนะครับ
ขนาดทุกวันนี้มีวันใช้เงินหนักๆ ไม่กี่วัน หลายๆ คนยังบ่นเลยว่ามีเงินไม่พอใช้ แต่ถ้าเป็นวันหลังเกษียณที่เป็นวันใช้เงินทุกวันปีละ 365 วัน
หากคุณมีชีวิตอยู่ต่อไปได้หลังเกษียณอีก 25 ปี หรือ 9,125 วัน จะทำยังไงล่ะ
วันเกษียณคือวันที่ยังไงๆ มันก็จะต้องมาถึง ไม่ว่ามันจะเป็นวันที่คุณตั้งใจที่จะเกษียณ หรือเป็นวันที่คุณจำใจต้องเกษียณเพราะทำงานไม่ไหว
ถ้าคุณอยากมีวันที่คุณตั้งใจจะเกษียณและมีเงินใช้หลังเกษียณอย่าง เพียงพอโดยไม่ลำบาก คุณต้องเริ่มวางแผนเดี๋ยวนี้กันแล้วล่ะครับ
มาดูกันนะครับว่าวันที่คุณเกษียณคุณควรมีเงินเท่าไร ที่คุณจะใช้ชีวิตโดยไม่ต้องกังวลกับการที่ต้องหารายได้อีกต่อไป
มาหาคำตอบกันครับ
สมมติว่าหลังเกษียณ เงินของคุณทำผลตอบแทนได้เท่าเงินเฟ้อคือ 3.5% หากวันนี้เป็นวันเกษียณของคุณ กองทุนเกษียณที่คุณต้องมีจะเท่ากับ ค่าใช้จ่ายต่อปี x จำนวนปีที่คาดว่าจะมีชีวิตต่อหลังเกษียณ
เช่น หากวันนี้คุณมีค่าใช้จ่ายส่วนตัวเดือนละ 20,000 บาท หรือปีละ 240,000 บาท
คุณคาดว่าจะมีชีวิตอยู่หลังเกษียณ 25 ปี (อันนี้เผื่อๆ หน่อยก็ดีนะครับ โดยเฉพาะบ้านใครที่มีแนวโน้มอายุยืน)
กองทุนเกษียณที่คุณต้องมี = 240,000 x 25 = 6,000,000 บาท
แต่คุณผู้อ่านของผมคงยังไม่เกษียณกันวันสองวันนี้กันใช่ไหมครับ
ถ้าอย่างนั้นก็อย่าลืมเผื่อเรื่องเงินเฟ้อที่จะทำให้ข้าวของแพงขึ้นเข้าไปด้วยตามนี้ครับ
หากคุณจะเกษียณในอีก 10 ปีข้างหน้า ให้คูณด้วย 1.41
หากคุณจะเกษียณในอีก 15 ปีข้างหน้า ให้คูณด้วย 1.67
หากคุณจะเกษียณในอีก 20 ปีข้างหน้า ให้คูณด้วย 1.99
หากคุณจะเกษียณในอีก 25 ปีข้างหน้า ให้คูณด้วย 2.36
หากคุณจะเกษียณในอีก 30 ปีข้างหน้า ให้คูณด้วย 2.80
หากคุณจะเกษียณในอีก 35 ปีข้างหน้า ให้คูณด้วย 3.33
หากคุณจะเกษียณในอีก 40 ปีข้างหน้า ให้คูณด้วย 3.96
เช่น ถ้าตอนนี้คุณอายุ 35 ปี คุณตั้งเป้าที่จะเกษียณที่อายุ 60 คือ
ในอีก 25 ปีข้างหน้า และคาดว่าจะมีชีวิตหลังเกษียณจนถึงอายุ 85 ปี (25 ปี)
คุณอยากมีเงินใช้หลังเกษียณ เหมือนกับปัจจุบันเดือนละ 20,000 บาท หรือปีละ 240,000 บาท
กองทุนเกษียณที่คุณต้องมี = (240,000x25) x 2.36 = 14,160,000 บาท!!!
ตัวเลขนี้ไม่ได้เผื่อหากอายุยืนกว่านี้ มีค่าใช้จ่ายสูงกว่านี้ หรือเงินเฟ้อสูงกว่านี้นะครับ
เห็นตัวเลขขนาดนี้หลายคนบอกอยากจะเป็นลม จะไปหาเงินเยอะขนาดนี้มาจากไหน แต่ไม่ต้องห่วงครับเพียงแต่คุณต้องเริ่มวางแผนการออมและลงทุนเพื่อเกษียณตั้งแต่วันนี้ครับ
จะวางแผนอย่างไร ออมเงินอย่างไร ลงทุนอะไร ติดตามอ่านต่อใน
ตอนหน้านะครับ ผมจะมาบอกวิธีการที่จะทำให้คุณเกษียณได้ครับ